אברהם דוד מבוטשאטש

הרב אברהם דוד בן אשר וואהרמן מבוטשאטש (בוצ'אץ') בגליציה (1771, ו' באדר ה'תקל"א – 1840, כ"ט בתשרי ה'תר"א), המכונה גם הבוטשאטשר רב, או בעל האשל אברהם - בוטשאטש, או הצדיק מבוצ'אץ, היה רב חסידי ופוסק.

==תולדות חייו==
נולד בנדבורנה לרחל בת הרב אברהם רחליס ולאנשל (אשר) וואהרמן. כילד נבחן אצל רבי דוד שלמה אייבשיץ.

התחתן בגיל צעיר מאוד עם בתו של רבי צבי הירש בן יעקב קרא שהיה רבה של בוצ'אץ' ועבר לגור בבית חותנו, שם התיידד עם ר' חיים מצ'רנוביץ (מחבר "באר מים חיים") שנבחר אחר-כך לרב העיר צ'רנוביץ.

בשנת תקנ"א בגיל עשרים בלבד, התמנה לרבה של יזלוביץ. באותו זמן התקרב לרבי לוי יצחק מברדיצ'ב ורבי משה לייב מסאסוב. בשמשו כרב העיר התעמק גם בתורת הקבלה. בדומה לרבו מברדיצ'וב גם הוא נודע בהתלהבותו בעבודת ה' ובאהבת ישראל.

בשנת תקע"ד (1814) נפטר חותנו, רבי צבי הירש קרא בעל "נטע שעשועים", ורבי אברהם מונה במקומו לרבה של בוצ'אץ'.

נפטר בעודו משמש ברבנות, בכ"ט בתשרי ה'תר"א (1840).

מתלמידיו המובחרים היו רבי אליעזר זאב מבוטשעטש ורבי אורי שרגא פייבל שרייער מברדשין שההדיר והדפיס אף את רוב ספרי רבו.

לעיקר פרסומו זכה בגלל ספריו "אשל אברהם" ו"עזר מקודש" שחיבר על השולחן ערוך. ספרים אלו (המודפסים ברוב המהדורות כנספח לשולחן ערוך) הם דיונים הלכתיים בדברי השולחן ערוך. באופן יחסי מודגש הרקע לדיונים ההלכתיים בספרים אלו יותר מספרי אחרונים אחרים. כדי להבדיל בין אשל אברהם לרבי אברהם דוד ובין אשל אברהם שהוא חלק מהפרי מגדים, מכונה אשל אברהם של רבי אברהם דוד "אשל אברהם - בוטשאטש".

בשנת ה'תשס"ה הוקם מחדש ה'אוהל' על קברו של ר' אברהם דוד בחלק הישן של בית הקברות היהודי בבוצ'אץ', וחודשו המצבות על קבר בנו ישראל אריה לייב, בתו, איידיל שרה רעכיל, (אם-סבתו של יגאל אלון), ונכדו, יצחק, בנו של ישראל אריה לייב.

הרב אברהם דוד מבוצ'אץ' מוזכר בספריו של ש"י עגנון - בן עירו.

==מספריו==
* [http://www.hebrewbooks.org/36229 אשל אברהם], על שולחן ערוך - אורח חיים, לבוב, ה'תרמ"ו.
* [http://www.hebrewbooks.org/14125 אשל אברהם – מהדורא תניינא], בוצ'אץ' ה'תרס"ו.
* [http://www.hebrewbooks.org/8528 עזר מקודש] על שולחן ערוך אבן העזר, בילגוריי, ה'תרצ"ג.
* כסף הקדשים - על שולחן ערוך חושן משפט
* [http://www.hebrewbooks.org/37192 דעת קדושים-משמרת הקודש], הלכות שחיטות וטרפות, לבוב, ה'תרל"א.
* [http://www.hebrewbooks.org/37191 דעת קדושים], הלכות מזוזה, לבוב, ה'תרנ"ו.
* [http://www.hebrewbooks.org/8098 דעת קדושים], הלכות ספר תורה, לבוב, ה'תרנ"ז, מיוסד על הספר "בני יונה" מאת רבי יונה לנדסופר. 
* [http://www.hebrewbooks.org/10847 הגדה של פסח - עם פירוש אשל אברהם], לבוב ה'תרמ"ז.
* [http://www.hebrewbooks.org/6820 ברכת-דוד], על פרשיות חומש בראשית - בדרך קבלה וחסידות, לבוב ה'תקס"ה.
* [http://www.hebrewbooks.org/33690 מחזה אברהם], כולל 3 ספרים: "מחזה אברהם" על חמישה חומשי תורה, "חזון דוד" על נביאים וכתובים ו"חזון למועד" על חגי ישראל, לבוב, ה'תרל"ו.
* [http://www.hebrewbooks.org/20112 אמרות טהורות] סאטו מארה, ה'תר"ץ.
* תפלה לדוד, לבוב, 1886 (קטלוג האוניברסיטה העברית מס' מערכת: 000237138)
* [http://www.hebrewbooks.org/21353 דברי דוד], על התפילה (המשך לתפילה לדוד), קולומיאה, ה'תרנ"ב. 
* דברי אבות, ביאור על מסכת אבות (לבוב 1876)
* [http://www.hebrewbooks.org/10917 יד רמה], פירוש להגדה של פסח, קולומיאה, ה'תרנ"ו.
* [http://www.hebrewbooks.org/21321 ברכת אברהם], הלכות ברכות, קולומיאה, ה'תרמ"ח.
* [http://www.hebrewbooks.org/20952 מילי דחסידותא], הגהות על ספר חסידים, סיגט, ה'תר"ע.

==צאצאיו==
בנו רבי ישראל אריה ליב. כיהן לאחר פטירת אביו כאדמו"ר בבוטשאטש. סבל רבות ממשכילי העיר. היה נחשב לגדול בתורה ופוסק בענייני ממונות.
*בנו רבי אברהם דוד. ממלא מקום אביו. חתן דודו רבי יעקב יצחק מזברז'.
*חתנו רבי שמחה מלנצהוט.
חתנו רבי יוסף יהושע. ממלא מקום חמיו בבוטשאטש ורוב החסידים הסתופפו אצלו. בתו הייתה נשואה לאלתר שוורץ, ממתיישבי ראש פינה. 
*בנו רבי יעקב יצחק מזברז'. חתן רבי יוסף יוסקה מלאשקוביץ. תלמידו של סבו (חותן חותנו) רבי מאיר מפרמישלאן. כיהן ברבנות בזברז' ואחר כך בפלטיצ'ן ובסוף ימיו ביאסי. נפטר בי"ב בשבט תרמ"ה.
**בנו רבי משולם פייביש מפלטיצ'ן (תרי"ד-י"ז בחשוון תש"ח). ממלא מקום אביו בפלטיצ'ן ואחר כך ביאסי. ניצל בנס מהשואה.
**בנו רבי שמשון אדמו"ר מבאקוי.
**חתנו רבי מאיר מוסקוביץ' אדמו"ר משאץ.
***חתנו רבי אלעזר טברסקי, מילא מקום דודו רבי משולם פייביש בפלטיצ'ן.

==קישורים חיצוניים==
* 
* 

קטגוריה:רבנים חסידים
קטגוריה:צדיקי החסידות
קטגוריה:רבנים פולנים
קטגוריה:פרשני מסכת אבות
קטגוריה:פרשני הגדה של פסח
קטגוריה:פרשני השולחן ערוך
קטגוריה:אבות בתי דין
קטגוריה:בוצ'אץ'
קטגוריה:ילידי 1770
קטגוריה:נפטרים ב-1840